
РЕПУБЛИКА СРБИЈА
НАРОДНА СКУПШТИНА
Одбор за правосуђе, државну 
управу и локалну самоуправу
07 Број: 06-2/87-26
11. мај 2026. године
Б е о г р а д

З А П И С Н И К
19. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ
И ЛОКАЛНУ САМОУПРАВУ,  ОДРЖАНЕ 11. МАЈА 2026. ГОДИНЕ

	Седница је почела у 10,00 часова.

Седницом је председавао др Угљеша Мрдић, председник Одбора.

	Седници су присуствовали чланови Одбора: Драган Николић, Јован Палалић, Јасмина Палуровић, Лидија Начић, Ђорђе Комленски, Ристо Костов, Наташа Милић Милаш, Ана Крстић, Александар Ивановић и Верица Милановић.

	Седници су  присуствовали и: Никола Бокан, заменик члана Биљане Илић Стошић и Борис Бајић, заменик члана проф. др Балинта Пастора. 

Седници нису присуствовали чланови Одбора: Павле Грбовић, проф. др Јелена Јеринић, Филип Таталовић, и Дејан Шулкић, као ни њихови заменици.

Седници Одбора је присуствовао и народни посланик Мирослав Петрашиновић, предлагач закона.

Председник Одбора је, у складу са чланом 72. став 2. Пословника Народне скупштине, обавестио чланове и заменике чланова Одбора да је седница сазвана у року краћем од рока предвиђеног Пословником, како би Одбор размотрио предлоге закона о којима ће Народна скупштина расправљати на седници.

Председник Одбора је подсетио да је чланом 48. став 1. алинеја четврта прописано да Одбор за уставна питања и законодавство разматра, између осталог, предлог закона који се односи на уређење Уставног суда, поступак пред Уставним судом и правно дејство његових одлука, због чега, Одбор неће разматрати Предлог закона о изменама и допуни Закона о Уставном суду.

Председник Одбора је, у складу са чланом 76. Пословника Народне скупштине, предложио да Одбор обави заједнички претрес о свим тачкама предложеног дневног реда, након чега би појединачно гласао о свакој тачки, а чланови и заменици чланова Одбора су већином гласова усвојили наведени предлог. 

Чланови и заменици чланова Одбора су већином гласова утврдили следећи

Д н е в н и  р е д :

1. Разматрање Предлога закона о допуни  Закона о избору председника Републике, који је поднео народни посланик Мирослав Петрашиновић (број 013-1553/26 од 21. априла 2026. године), у начелу; 
2. Разматрање Предлога закона о изменама и допунама Закона о избору народних посланика, који је поднео народни посланик Мирослав Петрашиновић (број 013-1551/26 од 21. априла 2026. године), у начелу;
3. Разматрање Предлога закона о изменама и допунама  Закона о локалним изборима, који је поднео народни посланик Мирослав Петрашиновић (број 013-1552/26 од 21. априла 2026. године), у начелу.


ОБЈЕДИЊЕНА РАСПРАВА – од 1. до 3. тачке: Разматрање Предлога закона о допуни  Закона о избору председника Републике, који је поднео народни посланик Мирослав Петрашиновић (број 013-1553/26 од 21. априла 2026. године), у начелу; Разматрање Предлога закона о изменама и допунама Закона о избору народних посланика, који је поднео народни посланик Мирослав Петрашиновић (број 013-1551/26 од 21. априла 2026. године), у начелу и Разматрање Предлога закона о изменама и допунама  Закона о локалним изборима, који је поднео народни посланик Мирослав Петрашиновић (број 013-1552/26 од 21. априла 2026. године), у начелу.
Председник Одбора се, пре него што је  дао реч прелагачу закона, још једном захвалио свим члановима Одбора који су у претходној недељи учествовали на четири јавна слушања у Крагујевцу, Нишу, Новом Саду и Београду и дали значајан допринос у припреми закона који су на дневном реду седнице Одбора и седнице Народне скупштине.
Народни посланик Мирослав Петрашиновић, предлагач закона је у уводном излагању истакао да су предложени закони плод шире активности које је предузела Влада Републике Србије у сарадњи са посматрачком мисијом ОЕБС-а након спроведених парламентарних избора од 17. децембра 2023. године и коначног извештаја ОДИХР-а.
Изнео је да је део препорука ОДИХР-а већ имплементиран у закондавство Републике Србије кроз измене Закон о јединственом бирачком списку.
Истакао је да је, у погледу Предлога закона о изменама и допунама Закона о избору народних посланика, намера предлагача да се повећају капацитети органа за спровођење избора, тако што је предложено да би Републичка изборна комисија (у даљем тексту: РИК) била задужена за организовање и спровођење обуке за рад лица у изборним органима средњег (градске и општинске комисије) и нижег нивоа (бирачки одбори), а која ће морати да поседују потврду о спроведеној обуци, издату од стране РИК-а на период важења од три године. 
Рекао је да ће РИК бити дужан да донесе правилник о начину и ситему обуке лица за рад у органима за спровођење избора у року од три месеца од ступања на снагу Предлога закона, као и да ће водити јавни регистар лица која су прошла обуку и стекла потврду за рад у органима за спровођење избора.
Навео је као новину да ће један бирач својим потписом моћи да подржи већи број изборних листа, како би се грађанима омогућио већи број политичких опција за гласање.
Рекао је да је предложено брисање члана важећег закона који је прописивао разлоге због којих изборне листе нису могле бити проглашене, док се Предлогом закона даје могућност носиоцу изборне листе да те недостатке отклони у одређеном року и да поново поднесе уредну изборну листу.
Указао је на промене које се односе и на изборне листе националних мањина, а које се односе на називе тих изборних листа, њихов упис у Регистар политичких старанака, коалиције странака националних мањина и групе грађана националних мањина.
У погледу Предлога закона о изменама и допунама  Закона о локалним изборима изнео је да се измене односе на одредбе о градским и општинским изборним комисијама и бирачким одборима, у погледу њихове сарадње са РИК-ом, у вези са организовањем и спровођењем обука лица која учествују у органима за спровођење избора, као и на одредбе о заштити личних података од злоупотреба приликом прикупљања потписа подршке за изборне листе.
Навео је да се Предлогом закона о допуни  Закона о избору председника Републике само дефинише положај чланова бирачких одбора у погледу похађања обука за рад у органима за спровођење избора.
Након уводног излагања у вези са свим тачкама дневног реда у оквиру обједињене расправе, председавајући је отворио расправу у којој су учествовали: . 

Алекасандар Ивановић је преложио да се предложени закони повуку из закондодавне процедуре због изостанка ангажовања Владе Републике Србије у њиховој изради, као и због селективне примене препорука ОДИХР-а, што за последицу има снижавање поверења грађана у ефикасност предложених измена и допуна.
Сматра да предложена могућност да бирач својим потписом подржи већи број изборних листа не одговара тренутном друштвено-политичком контекту, јер ће додатно повећати неповерење грађана у изборни процес, а све из разлога како би се формирале лажне опозиционе и мањинске листе ради довођења у заблуду бирача, као и ради повећања чланова у бирачким одборима владајуће већине.
Нагласио је да начин на који се врше имене изборног законодавства не решава постојеће проблеме из те области, већ продубљује разлике у виђењу исправности изборног процеса.

Мирослав Петрашиновић је навео да је у предложеним законима нагласак стављен на чињење бирачких одбора у сталном и проширеном саставу клалификованим у спровођењу избора кроз једнообразне обуке.
Нагласио је да су сва предложена решења производ сарадње предлагача са ОДИХР-ом, који је дао сагласност на начин примене његових препорука у изборно законодавство Републике Србије.
Рекао је да је циљ предложених измена изборних закона прихватање резултата избора од стране свих учесника на следећим изборима.

Ђорђе Комленски изнео став да би до повећања поверења у изборни процес могло да дође уколико би учесници избора који нису освојили већину гласова бирача признали изборне резултате након њиховог званичног објављивања. 
Навео је да би регулисање питања статуса агената страног утицаја такође допринело исправности и транспарентности изборног процеса.
Указао је да би требало у неким наредним изменама изборних закона преиспитати питање прикупљања потписа за кандидовање на изборима политичких странака које су регистроване, као и начинити разлике између политичих странака и удружења грађана у погледу услова за учешће на изборима.
Сматра да ће се предложеним законима побољшати изборни услови, нарочито кроз професионализацују бирачких одбора.
Предложио је да се преиспита питање губитка сертификата свих чланова бирачког одбора у случају поништења избора на поједином бирачом месту, јер сматра да члановима и заменицима чланова бирачких одбора који су издвојили мишљење у односу на остале због чије је одлуке дошло до поништавања гласања на том бирачком месту не треба да изгубе лиценцу.

Верица Милановић  сматра да се предложеним законима не мењају, а камоли побољшавају услови у којима би требало да се спроведу избори, већ да се њима повећава контрола тренутних носилаца власти над изборним процесом, као и могућности злоупотреба овлашћења која предвиђају.
[bookmark: _GoBack]Истакла је да је злоупотребљена препорука ОДИХР-а у вези са обукама чланова и заменика чланова бирачких одбора, имајући у виду да препоруке не предвиђају издавање потврда након завршетка обуке, већ да је циљ обука подизање знања и спремности лица која учествују у изборном процесу.
Такође сматра да се врши злоупотреба препорука ОДИХР-а у вези са могућношћу да бирачи својим потписом подрже кандидатуру већег броја изборних листа.
Навела је да постоји опасност од злоупотребе могућности кандидаовања изборних листа националних мањина од стране групе грађана.

ПРВА ТАЧКА: Разматрање Предлога закона о допуни  Закона о избору председника Републике, који је поднео народни посланик Мирослав Петрашиновић (број 013-1553/26 од 21. априла 2026. године), у начелу.
Како се више нико није јавио за реч, председник Одбора је закључио расправу и ставио на гласање предлог да Одбор, у складу са чланом 155. став 2. Пословника Народне скупштине, одлучи да предложи Народној скупштини да прихвати Предлог закона о допуни  Закона о избору председника Републике, који је поднео народни посланик Мирослав Петрашиновић, у начелу, као и да за известиоца Одбора на седници Народне скупштине, буде одређен др Угљеша Мрдић, председник Одбора.

Чланови и заменици чланова Одбора су већином гласова усвојили овај предлог.

ДРУГА ТАЧКА: Разматрање Предлога закона о изменама и допунама Закона о избору народних посланика, који је поднео народни посланик Мирослав Петрашиновић (број 013-1551/26 од 21. априла 2026. године), у начелу.
Како се више нико није јавио за реч, председник Одбора је закључио расправу и ставио на гласање предлог да Одбор, у складу са чланом 155. став 2. Пословника Народне скупштине, одлучи да предложи Народној скупштини да прихвати Предлог закона о изменама и допунама Закона о избору народних посланика, који је поднео народни посланик Мирослав Петрашиновић, у начелу, као и да за известиоца Одбора на седници Народне скупштине, буде одређен др Угљеша Мрдић, председник Одбора.

Чланови и заменици чланова Одбора су већином гласова усвојили овај предлог.


ТРЕЋА ТАЧКА: Разматрање Предлога закона о изменама и допунама  Закона о локалним изборима, који је поднео народни посланик Мирослав Петрашиновић (број 013-1552/26 од 21. априла 2026. године), у начелу.
Како се више нико није јавио за реч, председник Одбора је закључио расправу и ставио на гласање предлог да Одбор, у складу са чланом 155. став 2. Пословника Народне скупштине, одлучи да предложи Народној скупштини да прихвати Предлога закона о изменама и допунама  Закона о локалним изборима, који је поднео народни посланик Мирослав Петрашиновић, у начелу, као и да за известиоца Одбора на седници Народне скупштине, буде одређен др Угљеша Мрдић, председник Одбора.

Чланови и заменици чланова Одбора су већином гласова усвојили овај предлог.



Седница је завршена у 11,06 часова.



 СЕКРЕТАР  			                                                              ПРЕДСЕДНИК


Сања Пецељ       			                                                др Угљеша Мрдић


